钦定古今图书集成/明伦汇编/官常典/第740卷 > 许逵
## 钦定古今图书集成/明伦汇编/官常典/第740卷 > 许逵

按《明外史忠义传》：“逵字汝登，固始人。正德三年进士。
长身巨口，猿臂燕颔，沈静有谋略，授乐陵知县。六年
春，流贼刘七、齐彦名焚屠城邑，杀长吏，诸州县率闭
门自守，甚者乞贼毋攻城，遗之刍粟弓马，或弃城遁。
逵之官，慨然为战守计。县无城，督民版筑，不逾月城
成。使民于屋外筑墙，高过其檐，启圭窦才容人。家令”
一壮者执刃伺于窦内，馀皆入队伍。令曰：“守吾令，视
吾旗鼓，违者军法从事。”又募死士伏巷中，洞开城门。
贼果至，旗举伏发，窦中人皆出，贼大惊走，斩获无遗。
后数犯数却之，遂相戒不敢近。事闻，进秩二等。时知
县能抗贼者，益都则牛鸾，郯城则唐龙，汶上则左经，
濬则陈滞，然所当贼少，而逵累御大贼有功，遂与鸾
俱超擢兵备佥事。逵驻武定州，辖旁近诸州县。至则
城圮沟平，不格牛马。逵先事筑城凿池，设楼橹，置巡
卒。明年五月，贼杨寡妇以千骑犯潍县，指挥乔刚御
之。贼少却。逵追败之高苑，令指挥张勋邀之沧州。先
后俘斩二百七十馀人。未几，贼别部钱鸾以百骑掠
德平，逵尽歼之，威名大著。十二年迁江西副使。时宸
濠暴横甚，逵每絷其党，绳以法。尝言于孙燧曰：“宁王
敢为暴者，恃权臣也。权臣左右之者，贪重贿也。重贿
由于盗薮。今惟剪盗则贿息，贿息则交解，交解则党
孤。不然，后难图也。”燧深然之，每事辄与密议。及宸濠
反，缚燧、逵争之。宸濠素忌逵，问许副使何言。逵曰：“副
使惟赤心耳。”宸濠怒曰：“我不能杀汝耶？”逵骂曰：“汝能
杀我大子能杀汝。汝反贼万段磔汝，汝悔何及！”遂并
缚逵曳出。贼斫其颈，屹不动。贼众共推抑令跪，卒不
可得，遂死，年三十六。初，逵以《文天祥集》贻其友给事
中张汉卿而无书。汉卿语人曰：“宁邸必反，汝登其为
文山乎？”逵父家居，闻江西有变，杀都御史、副使。即为
位，易服哭。人怪，问故，父曰：“副使必吾儿也。”世宗即位，
赠左副都御史，谥忠节。荫一子，世锦衣千户。又录山
东平贼功，复荫子百户。嘉靖元年诏逵死事尤烈，而
燧未惬物论，将罢燧祀，耑祀逵。廷议请改赠逵礼部
尚书，进荫指挥佥事，易主居燧左。久之，复如初。长子
玚，好学有器识。既葬父，日夜号泣，六年而后就荫。人
或诣之，玚曰：“吾父死，玚乃因之得官。”痛哭不能仰视。
玚与燧诸子皆以孝称。玚子䢿，事亲孝。隆庆中举于
乡，数试礼部不第。有试官与玚婚姻，慕䢿才，欲物色
之。䢿曰：“若此，何以见先忠节于地下？”许氏子孙，不如
孙氏贵显。然亦能传其家。当宸濠初发难，杀孙、许，尽
劫诸司下狱，夺其印；参议黄宏、主事马思聪并抗节
死。